晓来江口转南风。 静烟空。 整云蓬。 满眼高帆, 隐映画图中。 呕轧数声离岸舻, 云暗淡, 雪溟濛。 扁舟归去五湖东。 狎樵童。 侣渔翁。 不管人间, 荣辱与穷通。 试作五噫歌汉室, 从隐遁, 作梁鸿。
翠阴浓合晓莺堤。 春如日坠西。 画图新展远山齐。 花深十二梯。 风絮晚, 醉魂迷。 隔城闻马嘶。 落红微沁绣鸳泥。 秋千教放低。
长忆西山, 灵隐寺前三竺后, 冷泉亭上旧曾游, 三伏似清秋。 白猿时见攀高树, 长啸一声何处去? 别来几向画图看, 终是欠峰峦!